Kedves Táncosok!

Elérkezett a nagy nap: az év végi bemutató. Az iskolai fellépésekre általában eljönnek családtagjaitok, ismerőseitek, barátaitok, osztálytársaitok, tanáraitok. Néha az is előfordul, hogy nem minden meghívott vendég tud jelen lenni a táncbemutatón. Olyankor általában videóra veszitek az előadást, így felvételről is visszanézhetitek a rendezvényt. Hogy megtiszteljük a jelen lévőket és az „utókor” számára a lehető legjobb formánkat örökítsük meg, öltözzetek fel csinosan, készítsétek el magatoknak a legszebb frizurátokat, a lányok esetleg egy nagyon óvatos, halvány és ízléses sminket is feltehetnek. Mutassátok be, hogy milyen ügyesen készültetek hétről hétre a tánc órákon. A fellépő ruha nemcsak a közönség miatt fontos: Ti is egészen másképp tartjátok magatokat, másképp viselkedtek, ha csinosan vagytok öltözve. Szép ruhában talán még jobban odafigyeltek arra, hogy hogyan táncoltok, és ez a lelki többlet hozzátesz a produkciótokhoz. Az év végi vizsga és minden fellépés vagy verseny előtt győződjetek meg róla, hogy a táncruhátok tiszta és jó illatú –e, nincs –e rajta esetleg egy pici szakadás vagy javítani-való. Ugyanez vonatkozik a tánccipőtökre. Mindig legyetek igényesek arra, ahogyan megjelentek és felléptek. Nemcsak önmagatokkal és párotokkal szembeni, hanem a közönséggel és a pontozóbírókkal szembeni tiszteleteteket is kifejezitek ezzel.

**37. hét** – **ÉV VÉGI VIZSGA.**

|  |  |
| --- | --- |
| Bemelegítés | Az alapos és „hivatalos” bemelegítést most egy gyors átmozgatással fogjuk helyettesíteni. Csináljatok pár vállkörzést, mozgassátok be a nyakatokat, legyen egy pár bokakörzés, lábujjhegyre-emelkedés és helyben szökdelés. Ha van rá lehetőség, használjátok ki a „parkettpróbát”, amikor felmérhetitek a terepet, ahol táncolni fogtok. Ilyenkor találkozhattok a többi párral is, akik már készülnek a fellépésre/versenyre. Sokminden kiderülhet: akkora –e a terem nagysága és mérete, mint amihez szoktatok? Csúszik –e a parketta? Merre fogtok helyezkedni? Hol kell/lehet majd bevonulni a parkettára? Kényelmes –e a cipőtök, a ruhátok? A parkett-próba közben egy picit enyhül a lámpaláz is – mindenképp érdemes kihasználni a lehetőséget, hogy lépkedjetek a pároddal egy picit. Itt még azért nem kell mindent beleadni, hogy maradjon erőtök az „igazi” megmutatkozásra is.  |
| Tánc | Fellépés közben már csak higgadtan, de élénken és felszabadultan táncoljátok le a táncokat. Itt már nincs értelme görcsölni azon, hogy mi az, ami még javításra szorul. Álljatok ki büszkén azzal a tudással, amit eddig elsajátítottatok! |
| Levezetés | A bemutató végén – ha van rá lehetőség – esetleg letáncolhatjátok párcserével is az egyik táncot, vagy megkérhetitek a közönséget, hogy ők is kapcsolódjanak be. |